als_Latn dik_Latn sag_Latn
Liderët e shtatë vendeve më të industrializuara të botës i kanë kërkuar Rusisë të ndalë përpjekjet e saj për të marrë rajonin e Krimesë. Në një qëndrim të përbashkët liderët e G7 kanë paralajmëruar se nuk do ta njohin rezultatin e referendumit që do të mbahet më 16 mars në këtë republikë autonome. Në këtë votim qytetarët e Krimesë kërkojnë shkëputjen nga Ukraina dhe bashkimin me Rusinë. Zyrtarët e lartë të shteteve thanë se do të marrin masa ekonomike, në mënyrë individuale dhe kolektive, ndaj Moskës Zyrtare. Më herët presidenti i përkohshëm i Ukrainës Oleksander Turçinov deklaroi se liderët rusë po refuzojnë çdo lloj negociate me homologët ukrainas për krizën në Krime. Sidoqoftë, Turçinov tha për AFP-në se Ukraina nuk do të ndërhyjë ushtarakisht në gadishull, edhe pse e cilësoi një farsë referendumin e së dielës. Në këtë referendum, banorët e Krimesë, shumica e të cilëve i përkasin etnisë ruse, do të vendosin për bashkimin ose jo me Rusinë. Për situatën e krijuar, kryeministri i Ukrainës Arseni Jatseniuk takon në Washington Presidentin Obama. Në fokus të bisedës së tyre është paketa e ndihmës ekonomike për Ukrainën. Sakaq, Rusia njoftoi përfshirjen e katër mijë trupave shtesë në stërvitjen ushtarake më të madhe të 20 viteve të fundit, që kryhet disa dhjetëra kilometra nga kufiri me Ukrainën. Trupa ruse po mbajnë të zaptuara bazat ushtarake në Krime, ndonëse Moska zyrtare e mohon një gjë të tillë.
als_Latn